《送韩孟郁杨亦琳李长度北上三首 其一》
明代·苏景熙

虽无一尊酒，送君万里行。慷慨发浩唱，聊以表中情。

中情不可道，心焉惄如捣。鼎鼎百年内，子壮余亦老。

努力迅前途，誓言永相保。蒲柳先秋零，引分就枯槁。

作者简介：苏景熙，字汝载，号闻道人。顺德人。明神宗万历间诸生，援例入太学。工诗，与韩上桂辈交游。有《桐柏山房集》等。清温汝能《粤东诗海》卷四五有传。